Rethemnos Live

Το θέμα «Οικολογία & Περιβαλλοντικά Κινήματα» στις «Βραδιές Οικολογίας» που διοργανώνονται στο Ρέθυμνο
2025-05-28 19:30 (Europe/Athens) | Φοιτητική Εστία – Πολιτιστικό Κέντρο Ξενία, Ψαρρού 46, Ρέθυμνο, Ρεθύμνου, 74100
Το θέμα «Οικολογία & Περιβαλλοντικά Κινήματα» θα τεθεί στο επίκεντρο των εισηγήσεων και του διαλόγου που θα αναπτυχθεί στην επόμενη εκδήλωση του προγράμματος «Βραδιές Οικολογίας» που συνδιοργανώνουν ο Δήμος Ρεθύμνης και το Πανεπιστήμιο Κρήτης, την Τετάρτη 28 Μάϊου 2025, στις 7:30 μ.μ. στο Πολιτιστικό Κέντρο «ΞΕΝΙΑ», στο Ρέθυμνο.
Για ακόμα μια φορά διακεκριμένοι επιστήμονες θα ανοίξουν τον διάλογο με τις εισηγήσεις τους σε σειρά κρίσιμων θεμάτων που άπτονται του κρίσιμου αντικειμένου της εκδήλωσης.
Ειδικότερα, ο Διδάσκων στο Τμήμα Κοινωνιολογίας του Πανεπιστημίου Κρήτης Γιώργος Βελεγράκης θα αναπτύξει το θέμα «Το «παράδοξο» της κλιματικής αλλαγής: Τα περιβαλλοντικά κινήματα σε σύγκρουση με τις πολιτικές για το κλίμα».
Στην συνέχεια ο Επίκουρος Καθηγητής του Τμήματος Κοινωνιολογίας του Πανεπιστήμιο Κρήτης Λεωνίδας Οικονομάκης θα πραγματοποιήσει ομιλία με τίτλο: «Ενεργειακή μετάβαση, εξορυκτισμοί και αντιστάσεις. Η εικόνα από την Κεντρική και Νότιο Αμερική».
Επίσης, ο Καθηγητής του Τμήματος Κοινωνιολογίας του Πανεπιστημίου Κρήτης Νίκος Σερντεδάκις θα έχει ομιλία με θέμα: «Το περιβαλλοντικό κίνημα ανάμεσα στην θεσμοποίηση και τον ριζοσπαστισμό».
Το συντονισμό της εκδήλωσης καθώς και το σχολιασμό επί των εισηγήσεων έχει αναλάβει ο κ. Στέργιος Πυρίντσος, Καθηγητής Βιολογίας στο Πανεπιστήμιο Κρήτης.
Οι «Βραδιές Οικολογίας» πραγματοποιούνται μέσω της σύμπραξης και συνεργασίας του Βοτανικού Κήπου Π.Κ., της Κοσμητείας Σχολής Επιστημών Αγωγής, του Προγράμματος Μεταπτυχιακών Σπουδών «Πράσινη Βιολογία» του Π.Κ. και του Τμήματος Παιδείας Δήμου Ρεθύμνης, με τη συμμετοχή της εθελοντικής ομάδας «Νοιάζομαι και δρω».

Ομιλία - συζήτηση με θέμα: "Σεξουαλική εκπαίδευση: Ο ρόλος της οικογένειας και του σχολείου"
2025-05-28 18:30 | 16ο Δημοτικό Σχολείο Ρεθύμνου, Ιεράς Μητροπόλεως 11, Ρέθυμνο, Ρεθύμνου, 74132, Greece
Οι Σύλλογοι Γονέων και Κηδεμόνων του 16ου, 15ου και 13ου Δημοτικού Σχολείου Ρεθύμνου μαζί με την Επιτροπή Διεπιστημονικής Υποστήριξης (ΕΔΥ) των σχολείων συνδιοργανώνουν μία ομιλία – συζήτηση με θέμα: “Σεξουαλική εκπαίδευση: Ο ρόλος της οικογένειας και του σχολείου”.
Ομιλήτρια θα είναι η Δρ κα Μαργαρίτα Γερούκη, εκπαιδευτικός με την υποστήριξη της κας Ειρήνης Μανωλά, ψυχολόγου και της κας Νάντιας Μανιουδάκη, κοινωνικής λειτουργού.
Σας προσκαλούμε την Τετάρτη 28 Μαΐου 2025 και ώρα 18:30 στο Αμφιθέατρο του 16ου Δημοτικού Σχολείου (Τίμιος Σταυρός, Ιεράς Μητροπόλεως 15).

Τιμητική εκδήλωση για τον Μιχάλη Τρούλη από τη Δημόσια Κεντρική Βιβλιοθήκη Ρεθύμνου
2025-05-27 20:00 - 21:30 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Η Δημόσια Κεντρική Βιβλιοθήκη Ρεθύμνου αποδίδει οφειλόμενη τιμή στον επί σειρά ετών Πρόεδρο του Εφορευτικού της Συμβουλίου, κ. Μιχάλη Τρούλη, σε ειδική εκδήλωση που θα πραγματοποιηθεί την Τρίτη 27 Μαΐου 2025, στις 8:00 μ.μ., στο «Σπίτι του Πολιτισμού» στην Παλιά Πόλη του Ρεθύμνου.
Ο κ. Τρούλης υπηρέτησε τη Δημόσια Βιβλιοθήκη για 25 συναπτά έτη, συμβάλλοντας καθοριστικά στη μεταστέγασή της σε σύγχρονο κτίριο και στη συνολική αναβάθμιση της λειτουργίας της. Η εκδήλωση έχει στόχο να αναγνωρίσει την πολυετή προσφορά του στην πνευματική και πολιτιστική ζωή του τόπου, αλλά και τη συμβολή του στην ιστορική και λαογραφική τεκμηρίωση του Ρεθύμνου μέσα από τη δράση του στην Ιστορική και Λαογραφική Εταιρεία Ρεθύμνου (ΙΛΕΡ), στα Γενικά Αρχεία του Κράτους και μέσα από το πλούσιο συγγραφικό του έργο.
Το πρόγραμμα:
19:45 Προσέλευση
20:00 Χαιρετισμοί από τον Σεβασμιώτατο Μητροπολίτη Ρεθύμνης και Αυλοποτάμου κ.κ.
Πρόδρομο και τον Πρόεδρο της Δ.Κ.Β.Ρ. Καθ. Κωνσταντίνο Σπανουδάκη.
20:15 Συνοπτική παρουσίαση της ιστορίας της Δ.Κ.Β.Ρ. από τον Αντιπρόεδρό της κ. Νίκο
Δερεδάκη, με θέμα «Η Δημόσια Κεντρική Βιβλιοθήκη Ρεθύμνου στη διαχρονία της»
20:30 Ομιλία του δημοσιογράφου & Προέδρου της Ι.Λ.Ε.Ρ. κ. Μανούσου Κλάδου για το έργο και την προσφορά του τιμώμενου
20:50 Απονομή τιμητικής πλακέτας και Ψηφίσματος του νέου Εφορευτικού Συμβουλίου στον τ. Πρόεδρο της Δ.Κ.Β.Ρ. κ. Μιχάλη Τρούλη
Αντιφώνηση του τιμώμενου.
Το συντονισμό της εκδήλωσης θα κάνει ο συγγραφέας & αν. Μέλος του Ε.Σ. της Δημόσιας Κεντρικής Βιβλιοθήκης Ρεθύμνου κ. Μάνος Γοργοράπτης
Η είσοδος είναι ελεύθερη για το κοινό.

Έκθεση με θέμα «Πολιτική και Κοινωνία στην Κρητική Πολιτεία 1898-1913»
2025-05-27 09:00 - 21:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Η έκθεση «Πολιτική και Κοινωνία στην Κρητική Πολιτεία 1898-1913» φιλοξενείται στο Σπίτι του Πολιτισμού, στην Παλιά πόλη του Ρεθύμνου.
Την έκθεση επιμελήθηκαν το Ίδρυμα της Βουλής των Ελλήνων για τον Κοινοβουλευτισμό και τη Δημοκρατία και το Εθνικό Ίδρυμα Ερευνών & Μελετών «Ελευθέριος Κ. Βενιζέλος» και έχει ήδη παρουσιαστεί στην Αθήνα, τα Χανιά και το Ηράκλειο.
Στο Ρέθυμνο συνδιοργανώνεται με τον Δήμο Ρεθύμνου και το Ιστορικό και Λαογραφικό Μουσείο Ρεθύμνου.
Η έκθεση παρακολουθεί, σε συνδυασμό με τα μεγάλα πολιτικά και στρατιωτικά γεγονότα, τη σταδιακή συγκρότηση της νεοσύστατης κρατικής οντότητας, μέσα από τους θεσμούς που δημιουργούνται. Παράλληλα, προβάλλει όψεις της αγροτικής και αστικής ζωή της περιόδου, τις εξελίξεις στην κοινωνία, τα επιτεύγματα στον πολιτισμό και την παιδεία. Ο επισκέπτης, μέσα από τα πρωτότυπα τεκμήρια και τις αναπαραγωγές σπάνιου φωτογραφικού υλικού, μπορεί να αποκτήσει μια ζωντανή αίσθηση του ιστορικού χρόνου και της κοινωνίας της Κρήτης, στο γύρισμα του 19ου προς τον 20ό αιώνα.
Το υλικό της έκθεσης αποτελείται από πρωτότυπα τεκμήρια και αναπαραγωγές σπάνιου φωτογραφικού υλικού. Προέρχεται από τα αρχεία του Εθνικού Ιδρύματος «Ελευθέριος Κ. Βενιζέλος», από τη Συλλογή της Ισμήνης Κριάρη, τα φωτογραφικά αρχεία του Μουσείου Μπενάκη, το Μορφωτικό Ίδρυμα Εθνικής Τραπέζης/Ελληνικό Λογοτεχνικό και Ιστορικό Αρχείο, τη Συλλογή Έργων Τέχνης της Alpha Bank, το Ιστορικό και Λαογραφικό Μουσείο Ρεθύμνου και τη Βιβλιοθήκη της Βουλής των Ελλήνων.
Σπίτι του Πολιτισμού – Δήμος Ρεθύμνου
Διάρκεια έκθεσης: 14/4/2025 – 27/05/2025
Δευτέρα – Παρασκευή: 09:00 – 14:00 & 19:00 – 21:00
Είσοδος ελεύθερη

Οι μαθητές του 3ου Γυμνασίου Ρεθύμνου παρουσιάζουν τις «Εκκλησιάζουσες» του Αριστοφάνη
2025-05-26 21:00 | Θέατρο Ερωφίλη, Erofili Theatre, Ρέθυμνο, Ρεθύμνου, 74100, Greece
Η θεατρική ομάδα του 3ου Γυμνασίου Ρεθύμνου σας προσκαλεί στο έργο «ΕΚΚΛΗΣΙΑΖΟΥΣΕΣ» του Αριστοφάνη, σε διασκευή των Ευγενίας Μαραγκού και Κάρμεν Ρουγγέρη.
Τη Δευτέρα 26 Μαΐου 2025 στις 21:00 στο θέατρο Ερωφίλη στη Φορτέτζα.
Είσοδος Ελεύθερη
Η εκδήλωση τελεί υπό την αιγίδα της Περιφέρειας Κρήτης

Η Θεατρική Ομάδα του Νοσοκομείου Ρεθύμνου «Αντι-Σώματα» παρουσιάζει την κωμωδία «Toc Toc»
2025-05-26 21:00, 2025-05-25 21:00, 2025-05-24 21:00, 2025-05-23 21:00, 2025-05-22 21:00 | Ελληνικό Μεσογειακό Πανεπιστήμιο (Ρέθυμνο), Εμμανουήλ Δασκαλάκη 4, Ρέθυμνο, Ρεθύμνου, 74100, Ελλάδα
Η θεατρική ομάδα του Γενικού Νοσοκομείου Ρεθύμνου «ΑΝΤΙ-ΣΩΜΑΤΑ» επιστρέφει στη σκηνή με τη νέα της παράσταση «Toc Toc», βασισμένη στο κινηματογραφικό σενάριο του Vicente Villanueva.
Η παράσταση θα παρουσιαστεί από τις 22 έως τις 26 Μαΐου 2025 στο Αμφιθέατρο του ΕΛ.ΜΕ.ΠΑ. (πρώην ΤΕΙ) στα Περιβόλια, με ώρα έναρξης 21:00 και ελεύθερη είσοδο για το κοινό.
Μετά από έναν χρόνο θεατρικής απουσίας, οι εργαζόμενοι του νοσοκομείου, μέσα από τη συλλογική προσπάθεια και το πάθος για το θέατρο, επιστρέφουν με μια ξεκαρδιστική αλλά και βαθιά ανθρώπινη κωμωδία. Το έργο πραγματεύεται την αναμονή έξι ατόμων με ιδεοψυχαναγκαστικές διαταραχές στο ιατρείο ενός φημισμένου ψυχιάτρου. Καθώς ο γιατρός αργεί, οι ήρωες αναγκάζονται να έρθουν σε επαφή μεταξύ τους, ξετυλίγοντας προσωπικές ιστορίες, άγχη, αδυναμίες και τελικά έναν αναπάντεχο δεσμό.
Η θεατρική ομάδα «ΑΝΤΙ-ΣΩΜΑΤΑ» ιδρύθηκε από εργαζομένους του Γενικού Νοσοκομείου Ρεθύμνου και φέτος συμπληρώνει δέκα χρόνια συνεχούς παρουσίας στα πολιτιστικά δρώμενα της πόλης. Μια δεκαετία γεμάτη μεράκι, δημιουργικότητα και συλλογική έκφραση, όπου οι εργαζόμενοι του Νοσοκομείου απέδειξαν ότι η φροντίδα του ανθρώπου δεν περιορίζεται μόνο στους χώρους περίθαλψης.

Η Θεατρική ομάδα Α.Ψ.Ε.Ν.Τ.Η παρουσιάζει θεατρικά κείμενα και ποιήματα με θέμα «ΕΙΡΗΝΗ»
2025-05-26 20:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Η Θεατρική ομάδα Α.Ψ.Ε.Ν.Τ.Η. (Από Ψυχής Εθελοντής Νέος Τώρα Ηθοποιός) του Οικογενειών και φίλων για την Ψυχική Υγεία (Σ.Ο.Φ.Ψ.Υ.) Ν. Ρεθύμνου, κλείνοντας τον φετινό κύκλο συναντήσεών της παρουσιάζει θεατρικά κείμενα και ποιήματα με το θέμα «ΕΙΡΗΝΗ», με συντονιστή/σκηνοθέτη τον Βαγγέλη Λιοδάκη, τη Δευτέρα26 Μαΐου & ώρα 20.00, στο Σπίτι Πολιτισμού, με ελεύθερη είσοδο.
Η παρουσίαση εντάσσεται στο πλαίσιο των δράσεων ευαισθητοποίησης της Ευρωπαϊκής Εβδομάδας για την Ψυχική Υγεία, που συνδιοργανώνουν ο Δήμος Ρεθύμνης, το Τμήμα Ψυχολογίας του Πανεπιστημίου Κρήτης και ο Σ.Ο.Φ.Ψ.Υ Ρεθύμνου.
Οι δράσεις τελούν υπό την αιγίδα του Ιατρικού Συλλόγου Ρεθύμνου.

Εκδήλωση με θέμα «Η μνήμη ως αντίσταση»
2025-05-26 20:00 | Κέντρο Βυζαντινών Τεχνών, Εθνικής Αντιστάσεως 82, Ρέθυμνο, Ρεθύμνου, 74100
Mε πρωτοβουλία του πρώην κοσμήτορα της Σχολής Κοινωνικών Επιστημών του Πανεπιστημίου Κρήτης Σκεύου Παπαϊωάννου θα πραγματοποιηθεί εκδήλωση με θέμα «Η μνήμη ως αντίσταση».
Θα παρουσιαστεί η κατοχή και αντίσταση, μετανάστευση και προσφυγιά, οικονομική κρίση και ελπίδα για έναν άλλο κόσμο ως συγκεκριμένη ουτοπία μέσα από μελοποιημένους στίχους και ποιήματα και οπτικοακουστικό υλικό.
Ελεύθερη είσοδος για όλους.
Δευτέρα 26 Μαΐου 2025 στις 20:00
Κέντρο Βυζαντινών Τεχνών (στην οδό Εθνικής Αντιστάσεως 84, στην παλιά πόλη του Ρεθύμνου)

Ιδέα και παρουσίαση της εκδήλωσης: Σκεύος Παπαϊωάννου. Τα κείμενα των τραγουδιών διαβάζουν συμμετέχουσες και συμμετέχοντες στην εκδήλωση.

Η εκδήλωση πραγματοποιείται σε συνεργασία με το Κέντρο Βυζαντινών Τεχνών και την Κινηματογραφική Λέσχη Ρεθύμνου.
Ο σχεδιασμός του σκίτσου στην αφίσα έγινε από τον Μανώλη Κουνδουράκη.

Εσπερίδα μνήμης Μάρκου Πολιουδάκη
2025-05-26 18:00 - 21:00 | Theartemis Palace, Μάρκου Πορτάλιου 26, Ρέθυμνο, Ρεθύμνου, 74100, Greece
Εσπερίδα αφιερωμένη στη μνήμη του Μάρκου Πολιουδάκη θα πραγματοποιηθεί τη Δευτέρα 26 Μαΐου 2025 στο συνεδριακό κέντρο του ξενοδοχείου «ΤHEARTEMIS», στα πλαίσια των εκδηλώσεων εορτασμού της 84ης Επετείου της Μάχης της Κρήτης.
Από τις 18:00 έως τις 21:00.
Συμμετέχουν:

Ζαχαρένια Σημανδηράκη, Ειδική Συνεργάτης Αρχείων του Κράτους.
Γιώργος Καλογεράκης, Δρ Πανεπιστημίου Ιωαννίνων και διευθυντής Δημοτικού Σχολείου Καστελλίου.
Νίκος Δερεδάκης, Δάσκαλος – Ιστορικός Ερευνητής-Συγγραφέας.
Μανούσος Κλάδος, Δημοσιογράφος –Πρόεδρος Ι.Λ.Ε.Ρ.
Κωστής Μεργέμογλου, Δημοτικός Σύμβουλος Ρεθύμνου -Λογοτέχνης.
Εύα Λαδιά, σ. Δημοσιογράφος-Ιστορική Ερευνήτρια.

Συντονίζει ο δημοσιογράφος Σταύρος Ρακιντζής.
Οργάνωση: ΜΝΗΜΕΣ ΟΛΟΚΑΥΤΩΜΑΤΩΝ ΚΑΙ ΜΑΡΤΥΡΙΚΩΝ ΧΩΡΙΩΝ Ν. ΡΕΘΥΜΝΟΥ
ΕΙΣΟΔΟΣ ΕΛΕΥΘΕΡΗ.

«Βήματα Παράδοσης» από το Μουσικοχορευτικό Σύλλογο «ΚΡΗΤΕΣ»
2025-05-25 20:00 | Λόφος Φορτέτζα, Fortezza Ρέθυμνο, Ρέθυμνο, Ρεθύμνου, 74100, Greece
Ο Μουσικοχορευτικός Σύλλογος «ΚΡΗΤΕΣ» προσκαλεί το κοινό στην ετήσια εκδήλωσή του με τίτλο «Βήματα Παράδοσης», την Κυριακή 25 Μαΐου 2025, στις 20:00, στον Λόφο Φορτέτζας στο Ρέθυμνο.
Την εκδήλωση θα συνοδεύσουν μουσικά οι:

Ζωράκης Κωνσταντίνος (λύρα)
Μεσσαριτάκης Γιώργος (λαούτο)
Χουδετσανάκης Μάνος (κιθάρα)
Δημήτρης Δασκαλάκης (ασκομαντούρα & μαντολίνο)
Κουλάκης Γιώργος (νταούλι)

Η εκδήλωση πραγματοποιείται σε συνδιοργάνωση με την Περιφέρεια Κρήτης και τελεί υπό την αιγίδα του Δήμου Ρεθύμνης.
Η είσοδος είναι ελεύθερη για όλους.

Μαθητική εκδήλωση πιάνου από το Μουσικό Σχολείο Ρεθύμνου
2025-05-24 19:30 | Κέντρο Βυζαντινών Τεχνών, Εθνικής Αντιστάσεως 82, Ρέθυμνο, Ρεθύμνου, 74100
Το Μουσικό Σχολείο Ρεθύμνου προσκαλεί το κοινό σε μια ξεχωριστή μαθητική εκδήλωση πιάνου που θα πραγματοποιηθεί το Σάββατο 24 Μαΐου 2025 και ώρα 19:30, στο Κέντρο Βυζαντινών Τεχνών (Εθνικής Αντιστάσεως 81, Ρέθυμνο).
Η εκδήλωση αποτελεί μια ευκαιρία για το κοινό να γνωρίσει από κοντά το έργο και την πρόοδο των μαθητών, αλλά και να απολαύσει ένα βράδυ γεμάτο μουσική, ταλέντο και έμπνευση.
Είσοδος ελεύθερη

Sequel Music Party
2025-05-24 18:00 - 23:30 | Καλλιτεχνικός Σταθμός Ρεθύμνου ΑΣΚΤ, Rethimno, Ρεθύμνου, 741 32, Greece
Party από την ομάδα Sequel, το Σάββατο 24 Μαΐου, από τις 6 το απόγευμα έως αργά το βράδυ!
Τοποθεσία: Ανωτάτη Σχολή Καλών Τεχνών Ρεθύμνου.
Στα decks οι:

The Man With The Speaker
Alefura

Είσοδος:

Early entry 10€
After 20:00 15€

Ξεθάβοντας την οθωμανική κληρονομιά: Ιστορίες ενός «άλλου» Ρεθύμνου
2025-05-24 17:00 - 19:00 | Δημοτικός Κήπος Ρεθύμνου, Rethymnon Municipal Garden, ΡΕΘΥΜΝΟ, Ρεθύμνης, 74132, Greece
Η Αντιφασιστική Ομάδα Εκπαιδευτικών Πρωτοβάθμιας και Δευτεροβάθμιας Εκπαίδευσης σας καλεί σε έναν ιστορικό περίπατο στην παλιά πόλη του Ρεθύμνου για να γνωρίσουμε τη “θαμμένη” οθωμανική κληρονομιά του τόπου μας μέσα από μια περιήγηση σε γειτονιές, σημεία και μνημεία των μουσουλμάνων Κρητικών μέχρι την ανταλλαγή των πληθυσμών του 1923.
Ο ιστορικός περίπατος θα διεξαχθεί το Σάββατο 24 Μαΐου, θα ξεκινήσει από το σιντριβάνι του Δημοτικού Κήπου και θα καταλήξει στην Πλατεία Μικρασιατών. Θα διαρκέσει περίπου 1,5 ώρα. Ώρα συγκέντρωσης από τις 16:45 έως τις 17:00 και έναρξη στις 17:00 ακριβώς.
Υπεύθυνος του ιστορικού περιπάτου θα είναι ο διδάκτωρ Οθωμανικής Ιστορίας και διδάσκων στο Τμήμα Ιστορίας και Αρχαιολογίας του Πανεπιστημίου Κρήτης Πέτρος Καστρινάκης.
Ο ιστορικός περίπατος διοργανώνεται στο πλαίσιο του 17ου Αντιρατσιστικού Φεστιβάλ Ρεθύμνου, το οποίο θα πραγματοποιηθεί στην πλατεία Μικρασιατών στις 23 και 24 Μαΐου. Μετά την περιήγηση θα ακολουθήσουν οι ομιλίες και οι συναυλίες του Φεστιβάλ

17ο Αντιρατσιστικό Φεστιβάλ της πόλης του Ρεθύμνου
2025-05-24 16:45 - 23:00, 2025-05-23 18:00 - 23:00 | Πλατεία Μικρασιατών, Πλατεία Μικρασιατών, Ρέθυμνο, Ρεθύμνου, 74100, Ελλάδα
17o ΑΝΤΙΡΑΤΣΙΣΤΙΚΟ ΦΕΣΤΙΒΑΛ ΡΕΘΥΜΝΟΥ
23-24 ΜΑΗ 2025, ΠΛΑΤΕΙΑ ΜΙΚΡΑΣΙΑΤΩΝ
Θέλουμε κι άλλες γιορτές, μην μας ενώνει μόνο ο θάνατος.
[Λεξ, F.K.A., Νοέμβρης 2024]
Την Παρασκευή και το Σάββατο 23 και 24 Μαΐου 2025 θα διεξαχθεί στο Ρέθυμνο, στην πλατεία Μικρασιατών το 17ο Αντιρατσιστικό Φεστιβάλ της πόλης.
Το Ρέθυμνο, αν και ιστορικά πολυπολιτισμικό, περιορίζει τον κοσμοπολιτισμό του στην ονοματοδοσία δρόμων και στην τουριστική εκμετάλλευση, θυσιάζοντας τις γειτονιές του στον βωμό του «εξευγενισμού», της εμπορευματοποίησης των δημόσιων αγαθών και της απομάκρυνσης των κοινωνικών ομάδων που θεωρούνται ότι δε συνάδουν με αυτήν τη βιτρίνα, στην οποία οι άνθρωποι έχουν πρόσβαση μόνο για να εργαστούν ή να καταναλώσουν. Ως αποτέλεσμα, μεταβάλλεται ο δημόσιος χώρος, δημιουργώντας μια πλασματική εικόνα ευημερίας που απέχει πολύ από την πραγματικότητα που βιώνουμε.
Όμως, η συρρίκνωση του δημόσιου χώρου και ο ορατός κίνδυνος της αποστείρωσης του Ρεθύμνου είναι μόνο μια ψηφίδα του μωσαϊκού της βαρβαρότητας που αντιμετωπίζουμε σε όλες τις πτυχές της κοινωνικής ζωής και αντανακλά τα όρια του κρατικού – καπιταλιστικού συστήματος, που επιφυλάσσει για το κοινωνικό σύνολο μόνο πόλεμο, φασισμό, ξεριζωμό, εκμετάλλευση, βία και θάνατο. Η άγρια και ολομέτωπη επίθεση που βιώνουν σήμερα οι κοινωνίες στο σύνολό τους κλιμακώνεται. Πηγάζει από την ίδια τη φύση του καταπιεστικού εξουσιαστικού συστήματος, υπογραμμίζοντας διαρκώς τις αντιφάσεις του, που εγγενώς δεν μπορούν να παραγάγουν καμία προοπτική, ελπίδα ή κοινωνική συνεκτικότητα. Η συνθήκη αυτή αποκρυσταλλώνεται εγχώρια στις κρατικές δολοφονίες, είτε αυτές συμβαίνουν στις ράγες, τα σύνορα, τα νοσοκομεία ή τα αστυνομικά τμήματα, στην εξαθλίωση του κόσμου της εργασίας, ενώ κορυφώνεται στη γενοκτονία του παλαιστινιακού λαού που διαπράττει το κράτος του Ισραήλ και οι σύμμαχοί του, αλλά και στο πολεμικό σφαγείο στην Ουκρανία.
Άλλωστε, η αναβάθμιση της καταπίεσης είναι απαραίτητη για τη διασφάλιση της συσσώρευσης του πλούτου στην κατοχή των παγκόσμιων οικονομικών ελίτ, είτε αυτό σημαίνει τη μείωση όλων των κοινωνικών παροχών και την ταυτόχρονη υποστήριξη ενός εθνικιστικού-μιλιταριστικού αφηγήματος που προϋποθέτει την προτεραιότητα στην ενίσχυση του στρατιωτικού εξοπλισμού και της πολεμικής προετοιμασίας, είτε αντανακλά την ανάγκη διευκόλυνσης της επαναδιαπραγμάτευσης των γεωπολιτικών συσχετισμών.
Παράλληλα, η επικράτηση της ακροδεξιάς σε παγκόσμιο επίπεδο, ως μια ακόμη έκφανση του συστήματος, λειτουργεί ως άλλοθι του κράτους, άλλοτε εφαρμόζοντας υπό έναν «αντισυστημικό» μανδύα τη βία της πολιτικής του εις βάρος των καταπιεσμένων και απαλλάσσοντάς το από τη βρώμικη δουλειά και άλλοτε δηλώνοντας απερίφραστα τη στρατηγική του κεφαλαίου, υψώνοντας απροκάλυπτα τα χέρια σε ναζιστικούς χαιρετισμούς στις Ροτόντες της Ουάσινγκτον. Αυτή η δημιουργία της συνθήκης της εξαίρεσης και του διαχωρισμού μεταξύ ισχυρών και ανίσχυρων και ζωών που αξίζουν ή όχι να βιωθούν είναι και αυτή που γεννά τελικά τις συνθήκες ύπαρξης του πολέμου: Είτε ως απειλή ενός γενικευμένου πολέμου με οικουμενικούς όρους, που πλανάται πάνω απ’ τα κεφάλια των καταπιεσμένων, είτε ως πραγματικότητα, που λαμβάνει χώρα στα περιθώρια αυτού του κόσμου, εξαντλώντας τα όρια της βαρβαρότητας στα συντρίμμια της Γάζας και του Λίβανου.
Ο ίδιος κρατικός και παρακρατικός φασισμός που δολοφόνησε τον Παύλο Φύσσα, τον Κώστα Μανιουδάκη, τον Βασίλη Μάγγο, τον Ζακ Κωστόπουλο/Zackie Oh, τον Σαχζάτ Λουκμάν, τον Φραγκούλη, τον Σαμπάνη, τον Μοχάμεντ Καμράν Ασίκ και συνεχίζει να δολοφονεί, είναι υπεύθυνος για τα ρατσιστικά εγκλήματα που διαπράττονται στη Μεσόγειο, με κορυφαίο ντροπιαστικό παράδειγμα το ναυάγιο της Πύλου και το καθεστώς των pushback, των δολοφονιών και των βασανιστηρίων. Είναι αυτός από τον οποίο εκπορεύεται, αναπαράγεται και συντηρείται η πατριαρχία και η έμφυλη βία, είτε αυτή αποκρυσταλλώνεται στην επίσημη ρητορική των κυβερνώντων είτε συμβαίνει πίσω από τις κλειστές πόρτες.
Αναγνωρίζουμε αυτήν την κρατική πολιτική ανεξάρτητα από την εκάστοτε διαχείριση της εξουσίας, καθώς η απειλή της σύγχρονης δεξιάς και του νέο-φιλελευθερισμού ευνοήθηκε από την ηττοπάθεια και τη διάψευση των ελπίδων που δημιουργήθηκαν στο όνομα μιας δήθεν «αριστερόστροφης εξουσίας». Οι αυταπάτες που οδήγησαν στην απογοήτευση μεγάλης μερίδας της κοινωνίας αποτέλεσαν μόνο ένα πλατύσκαλο στην κατηφόρα που οδηγεί στον σύγχρονο ολοκληρωτισμό.
Η διεκδίκηση του δημόσιου χώρου στην πόλη μας, η αλληλεγγύη, η υπεράσπιση της ανθρώπινης αξιοπρέπειας και η συλλογική δράση είναι πολιτικές πράξεις, καθώς αντιστέκονται στην κρατική πολιτική της εξαθλίωσης, των κοινωνικών ανισοτήτων και του θανάτου. Σ’ αυτό το πλαίσιο, η διοργάνωση του 17ου Αντιρατσιστικού Φεστιβάλ στο Ρέθυμνο, που θα έχει ως κεντρικές θεματικές συζήτησης τον πόλεμο και την ανάδυση της ακροδεξιάς, αποσκοπεί στη δημιουργία ενός πεδίου συνάντησης και ζύμωσης για την ανάδειξη της ανάγκης συγκρότησης των κοινωνικών αντιστάσεων, μέσω της αυτοοργάνωσης, της συλλογικής δράσης και την αλληλεγγύης, που θέτουν ως προτεραιότητα αυτό που ονομάζουμε ανθρώπινη ιδιότητα.
Παρασκευή 23/05 – ΘΕΜΑΤΙΚΗ: ΠΟΛΕΜΟΣ
18:00 Ομιλίες:

Λαμπρινή Θωμά (δημοσιογράφος thePressProject)
Νίκος Κοσματόπουλος (καθηγητής ανθρωπολογίας στη Βηρυτό)
Συνέλευση Αλληλεγγύης στον Παλαιστινιακό Λαό (Ηράκλειο)

21:00 Live μουσική από

LYRIC BOMB
KAYHEAL X THLIVET
ΜΑRIA KOTI & SKIOUROI 5

Σάββατο 24/05 – ΘΕΜΑΤΙΚΗ: ΑΝΟΔΟΣ ΤΗΣ ΑΚΡΟΔΕΞΙΑΣ
16:45 Ιστορικός περίπατος:
«Ξεθάβοντας την Οθωμανική Κληρονομιά: Ιστορίες ενός άλλου Ρεθύμνου» (Έναρξη από το Δημοτικό Κήπο)
18:00 Ομιλίες:

Λουκάς Σταμέλος (OmniaTv)
Νίκος Σερντεδάκις (Καθηγητής Κοινωνιολογίας, Παν. Κρήτης)

21:00 Live με τους YARAMAN (Αντώνης Λεοντιάδης – λύρα, τραγούδι, Κώστας Γάλλιος -λαούτο, τραγούδι)

Παράλληλες δράσεις για παιδιά
Θα υπάρχει υλικό από συλλογικότητες της Κρήτης

Εξουσιαστικές συμπεριφορές δε θα γίνονται αποδεκτές

Ημερίδα με θέμα «Αντιμετωπίζοντας τις προκλήσεις στον κυβερνοχώρο… για μικρούς και μεγάλους» από το Κέντρο Πρόληψης Ρεθύμνου
2025-05-23 10:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Ημερίδα με θέμα «Αντιμετωπίζοντας τις προκλήσεις στον κυβερνοχώρο… για μικρούς και μεγάλους», διοργανώνει το Κέντρο Πρόληψης της Περιφερειακής Ενότητας Ρεθύμνου σε συνεργασία με το Δήμο Ρεθύμνης, την Ιερά Μητρόπολη Ρεθύμνου και Αυλοποτάμου, τις Διευθύνσεις Πρωτοβάθμιας και Δευτεροβάθμιας Εκπαίδευσης Ρεθύμνου και τη Διεύθυνση Αστυνομίας Ρεθύμνου, υπό την αιγίδα της Περιφέρειας Κρήτης και την υποστήριξη της ΣΕΠΕ.
Η ημερίδα θα πραγματοποιηθεί την Παρασκευή 23 Μαΐου, στις 10:00 π.μ. στο Σπίτι του Πολιτισμού.
Η είσοδος θα είναι ελεύθερη.

Συναυλία της Μικτής Χορωδίας ΕυΡΙΘΥ Chorus
2025-05-21 21:00 | Φορτέτζα, Κάστρο Φορτέτζα, Ρέθυμνο, Ρεθύμνου, 74100, Ελλάδα
Η Μικτή Χορωδία ΕυΡΙΘΥ Chorus θα πραγματοποιήσει συναυλία στον Θόλο της Φορτέτζας (Τζαμί Ιμπραήμ Χαν) την Τετάρτη 21 Μαΐου 2025, στις 21:00.
Διεύθυνση Χορωδίας: Βασιλική Μάρκου
Πιάνο: Θανάσης Παπαθανασίου
Είσοδος ελεύθερη.
Με την υποστήριξη του Δήμου Ρεθύμνης.

«Μουσικά Διαφορετικοί»: Προβολή ταινίας στο πλαίσιο του κύκλου ομιλιών «Το πανεπιστήμιο στην κοινωνία»
2025-05-19 20:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Εκδηλώσεις με τίτλο «Μουσικά Διαφορετικοί» διοργανώνει η Σχολή Κοινωνικών Επιστημών του Πανεπιστημίου Κρήτης στο πλαίσιο του ευρύτερου κύκλου ομιλιών «Το πανεπιστήμιο στην κοινωνία».
Η πρώτη εκδήλωση θα πραγματοποιηθεί τη Δευτέρα, 19 Μαΐου, στις 20:00, στο Σπίτι του Πολιτισμού, όπου θα προβληθεί το γαλλόφωνο φιλμ-ντοκιμαντέρ «Musicalement Autre» (90′) σε σκηνοθεσία του Νικόλα Μοϊσσάκη και παραγωγή της οργάνωσης Gradisca, η οποία δραστηριοποιείται στο Παρίσι. Το ντοκιμαντέρ καταγράφει τη σχέση ανάμεσα στον Ζαν-Πιερ Ντυσέρ και τον Γιώργο Νικολαΐδη. Ο Ζαν-Πιερ Ντυσέρ είναι βιρτουόζος του πιάνου, με διάγνωση σχιζοφρένειας και αυτισμού. Διδάχτηκε πιάνο στα παιδικά του χρόνια και στη συνέχεια έζησε για 27 χρόνια σε καθεστώς ψυχιατρικού εγκλεισμού, χωρίς να αγγίξει πιάνο ούτε μία φορά.
O Γιώργος Νικολαΐδης είναι Έλληνας σολίστας του φλάουτου. Ζει στο Παρίσι εδώ και δεκαετίες και σήμερα διευθύνει μια από τις Μουσικές Ακαδημίες της πόλης και τον καλλιτεχνικό όμιλο Gradisca. Τα τελευταία χρόνια, οι δύο μουσικοί έδωσαν έναν κοινό αγώνα προκειμένου ο πρώτος να αντιμετωπίσει τα ψυχιατρικά του προβλήματα και να επιτύχει, μέσω της τέχνης, την απο-ασυλοποίηση και την κοινωνική επανένταξη. Σήμερα, έχουν καταφέρει να δίνουν συναυλίες (ντουέτο πιάνο-φλάουτο) με όλο το κλασικό ρεπερτόριο. Η ταινία προβλήθηκε πέρσι στο Διεθνές Φεστιβάλ Ντοκιμαντέρ Πελοποννήσου (όπου απέσπασε το βραβείο κοινού), στο Φεστιβάλ Κινηματογράφου Χανίων (όπου απέσπασε το ειδικό βραβείο «Δικαίωμα στη Ζωή»), στο φεστιβάλ «Aegean Docs», στη Λέσβο, και στο φεστιβάλ «Μεσογειακοί Διάλογοι», στο Καρλόβασι Σάμου. Μετά το πέρας της προβολής, θα ακολουθήσει συζήτηση με τη συμμετοχή επιστημόνων από το Πανεπιστήμιο και σχετιζόμενους φορείς της πόλης.
Στη συζήτηση μετά την προβολή της ταινίας θα συμμετέχουν ο ψυχίατρος και πρώην διευθυντής ΚΨΥ Ρεθύμνου Αντώνης Λιοδάκης, ο πρόεδρος του τμήματος Ψυχολογίας Π.Κ. Μανώλης Τζανάκης και η σχολική ψυχολόγος του ΕΕΕΕΚ Μαρία Κιαγιά.
Στόχος των εκδηλώσεων είναι να συμβάλει στην ευαισθητοποίηση της τοπικής κοινωνίας σε ζητήματα συμπερίληψης, σύνδεσης τέχνης και ψυχοκοινωνικής αποκατάστασης, ενσωμάτωσης του διαφορετικού μέσω πολιτιστικών και καλλιτεχνικών δράσεων.

Εκδήλωση μνήμης για τον Αλέξη Πολίτη
2025-05-19 20:00 | Πανεπιστήμιο Κρήτης Ρέθυμνο, Πανεπιστήμιο Κρήτης, Ρέθυμνο, Ρεθύμνου, 74100, Greece
Τη Δευτέρα 19 Μαΐου 2025, στις 8 το βράδυ, θα πραγματοποιηθεί εκδήλωση μνήμης για τον Αλέξη Πολίτη, που άφησε την τελευταία του πνοή στο Ρέθυμνο τον περασμένο Απρίλιο.
Στην εκδήλωση θα μιλήσουν συνάδελφοι, συνεργάτες και μαθητές του. Θα απαγγελθούν παραλογές από το τελευταίο του βιβλίο, με συνοδεία κιθάρας, και ποιήματα που γράφτηκαν για τον ίδιο.
Την εκδήλωση θα χαιρετήσουν ο Πρύτανης του Πανεπιστημίου Κρήτης Καθηγητής Γιώργος Κοντάκης, η Αντιπεριφερειάρχης Ρεθύμνης Μαίρη Λιονή και ο Δήμαρχος Ρεθύμνης Γιώργης Μαρινάκης.
Το πρόγραμμα:
Χαιρετισμοί

Πρύτανης του Πανεπιστημίου Κρήτης, Καθηγητής Γιώργος Κοντάκης
Αντιπεριφερειάρχης Ρεθύμνης, Μαίρη Λιονή
Δήμαρχος Ρεθύμνης, Γιώργης Μαρινάκης

Ομιλίες

Δημήτρης Πολυχρονάκης, Καθηγητής Νεοελληνικής Φιλολογίας, Πανεπιστήμιο Κρήτης, Ο Αλέξης Πολίτης και ο μακρύς 19ος αιώνας

Ο γυρισμός του ξενιτεμένου (απαγγελία Αγγέλα Γιώτη – κιθάρα Μάνος Πανταζώνης)

Γιάννης Δημητρακάκης, Αναπληρωτής Καθηγητής Νεοελληνικής Φιλολογίας Πανεπιστήμιο Κρήτης, Ο Αλέξης Πολίτης αναγνώστης της ποίησης

Του νεκρού αδερφού (απαγγελία Μιχάλης Βιρβιδάκης)

Μαριλίζα Μητσού, Ομότιμη Διευθύντρια Σπουδών της École des Hautes Études en
Sciences Sociales, Παρίσι, Ο Αλέξης Πολίτης και η ανακάλυψη του δημοτικού
τραγουδιού

Αλέξη Πολίτη “Καλά περιβάλλοντα” (διαβάζει ο Αλέξανδρος Κατσιγιάννης)
Φλάουτο από την Αγγέλα Καστρινάκη
Σύντομες παρεμβάσεις

Μάρτζη Βενιέρη, Καθηγήτρια Φιλοσοφίας
Παρασκευάς Ματάλας, Επίκουρος Καθηγητής Σύγχρονης Ιστορίας
Βαγγέλης Καραδήμας, Καθηγητής Ψυχολογίας
Ελένη Κωβαίου, Διευθύντρια Βιβλιοθήκης
Μιχάλης Τζεκάκης, πρώην Διευθυντής Βιβλιοθήκης
Δημήτρης Περοδασκαλάκης, Μέλος Ε.ΔΙ.Π. Κλασικής Φιλολογίας
Κώστας Αγγελόπουλος, Φοιτητής Φιλολογίας

Το δοκίμιν της αγάπης & Δούλος και κυρά (απαγγελία Αγγέλα Γιώτη – κιθάρα Μάνος Πανταζώνης)
Μπουφές

Η παράσταση «Πάνω στο Χώμα το Δικό σας λέμε το Όνομά μας» από την θεατρική ομάδα Α.Ψ.Ε.Ν.Τ.Η
2025-05-18 21:00 | Ελληνικό Μεσογειακό Πανεπιστήμιο (Ρέθυμνο), Εμμανουήλ Δασκαλάκη 4, Ρέθυμνο, Ρεθύμνου, 74100, Ελλάδα
Η θεατρική ομάδα Α.Ψ.Ε.Ν.Τ.Η (Από Ψυχής Εθελοντής Νέος τώρα Ηθοποιός) του Συλλόγου Οικογενειών και Φίλων για την Ψυχική Υγεία (Σ.Ο.Φ.Ψ.Υ) Ρεθύμνου υπό την αιγίδα της Ιεράς Μητροπόλεως Ρεθύμνου και Αυλοποτάμου, παρουσιάζει το έργο «Πάνω στο Χώμα το Δικό σας λέμε το Όνομά μας»
Οι πράξεις αυτοθυσίας και θυσίας μπορεί να είναι αθόρυβες, καθημερινές αλλά και μεγαλειώδεις και ηρωικές υπηρετώντας ένα «ιδανικό». Οι έννοιες της ανιδιοτελούς μαρτυρικής θυσίας/ αυτοθυσίας βρίσκονταν μεταξύ άλλων και στο επίκεντρο πληθώρας εξαιρετικών, ποιοτικών, τιμητικών εκδηλώσεων και δράσεων οι οποίες πραγματοποιηθήκαν το έτος 2024 με αφορμή τη συμπλήρωση των 200 ετών από τη τελείωση των εν Ρεθύμνη Αγίων Τεσσάρων Νεομαρτύρων, Μανουήλ, Αγγελή, Γεωργίου και Νικολάου.
Ο Σύλλογος Οικογενειών και Φίλων για την Ψυχική Υγεία (Σ.Ο.Φ.Ψ.Υ.) Ρεθύμνου στην κατεύθυνση αυτή, μετά από πρόταση της Ιεράς Μητροπόλεως Ρεθύμνης και Αυλοποτάμου, παρουσιάζει την Κυριακή 18 Μαΐου 2025 δια των μελών της Θεατρικής Ομάδας «Α.Ψ.Ε.Ν.Τ.Η.» (Από Ψυχής Εθελοντής Νέος Τώρα Ηθοποιός) την ποιητική παράσταση με τίτλο «Πάνω στο Χώμα το Δικό σας λέμε το Όνομά μας» αξιοποιώντας τη δύναμη ποιητικών κειμένων της ελληνικής και παγκόσμιας λογοτεχνίας και της ανθρώπινης ψυχής, μέσω της εκφοράς του λόγου, της μουσικής και της γλώσσας του σώματος.
Την παράσταση σκηνοθετεί ο δάσκαλος της Θεατρικής Ομάδας «Α.Ψ.Ε.Ν.Τ.Η.», σκηνοθέτης -ηθοποιός, Βαγγέλης Λιοδάκης.
Ο Σ.Ο.Φ.Ψ.Υ. Ρεθύμνου, ευχαριστεί θερμά την Ιερά Μητρόπολη Ρεθύμνης και Αυλοποτάμου, για την ευγενική υποστήριξή της και την ευκαιρία που δίνει στο Σύλλογo να κοινωνήσει μέσα από την εκδήλωση αυτή, τους σκοπούς και στόχους του. Η συνεχής και αδιάλειπτη παρουσία του Συλλόγου στην κοινωνική και πολιτισμική ζωή του τόπου μας, έχει ως στόχο να αναδείξει τα προβλήματα που αντιμετωπίζουν οι λήπτες/τριες υπηρεσιών ψυχικής υγείας και οι οικογένειές τους, συνάμα με την προσφορά στο κοινό αξιόλογων δράσεων τέχνης και πολιτισμού.
Κυριακή 18 Μαΐου 2025
Ώρα⁚ 21.00 Αμφιθέατρο ΕΛΜΕΠΑ (Πρώην ΤΕΙ) Περιβόλια
ΕΙΣΟΔΟΣ ΕΛΕΥΘΕΡΗ
Συντελεστές παράστασης:
ΣΚΗΝΟΘΕΤΗΣ: Βαγγέλης Λιοδάκης
ΜΟΥΣΙΚΗ: Μανώλης Ανδρέου
ΕΠΙΜΕΛΕΙΑ ΚΙΝΗΣΗΣ: Ανδρομάχη Βαρσάμη
ΚΟΣΤΟΥΜΙΑ: Κάλλη Καραδάκη
ΒΟΗΘΟΣ ΣΚΗΝΟΘΕΤΗ⁚ Γεωργία Χαιρετάκη
ΕΠΙΜΕΛΕΙΑ ΦΩΤΙΣΜΟΥ: Βαγγέλης Λιοδάκης
ΦΩΤΟΓΡΑΦΙΕΣ: Βούλα Φιλιππάκη
ΣΧΕΔΙΑΣΜΟΣ ΑΦΙΣΑΣ: Όλγα Κουνάδη(Καραγιαννάκη Γραφικές Τέχνες)
ΧΕΙΡΙΣΜΟΣ ΦΩΤΙΣΜΟΥ/ΗΧΟΥ: Γιάννης Ορφανός
ΕΠΕΞΕΡΓΑΣΙΑ VIDEO⁚ Μανώλης Ανδρέου
ΕΚΤΥΠΩΣΕΙΣ: Καραγιαννάκη Γραφικές Τέχνες
Εμφανίζονται με αλφαβητική σειρά⁚ Αρχοντάκη Αμαλία, Βανταράκη Αγάπη, Βόλακας Κώστας, Ζουρμπάκη Μαρία, Κοντογιάννη Τόνια, Κουταλά Καίτη, Κώστα Αθανασία, Μιχελουδάκη Ελένη, Παπαδογιάννης Μιχάλης, Στρατάκη Βούλα, Τζουτζουράκη Νίνα
Το κείμενο της παράστασης δημιουργήθηκε από ποιήματα και αποσπάσματα ποιημάτων των ποιητών⁚

Νικηφόρος Βρεττάκος : «Ελεγείο πάνω στον τάφο ενός μικρού αγωνιστή»
Διονύσιος Σολωμός : «Ελεύθεροι πολιορκημένοι»
Γιώργος Σεφέρης : «Επί σκηνής» «Ο Στράτης ο θαλασσινός ανάμεσα στους αγάπανθους», «Ο κ. Στράτης Θαλασσινός περιγράφει έναν άνθρωπο»
Κώστας Βάρναλης : «Η μάνα του Χριστού», «Το μοιρολόγι των δούλων», «Το μοιρολόγι της Παναγιάς»
Οδυσσέας Ελύτης : «Λακωνικόν», « Άξιον Εστί»
Πάμπλο Νερούδα : «Οι λυτρωτές (Οι ελευθερωτές)»

Τραγούδι έναρξης⁚ Στίχοι⁚ Μανώλης Ανδρέου, Ομάδα παράστασης
Μουσική⁚ Μανόλης Ανδρέου

«Ιστορίες Από Τη Θάλασσα»: Μουσικά Παραμύθια στο «Τζεπέτο»
2025-05-18 11:30 | Συνεταιρισμός Τζεπέτο, Κατεχάκη, Ρέθυμνο, Ρεθύμνου, 74100, Ελλάδα
Τα Μουσικά Παραμύθια σας προσκαλούν να μαγευτείτε από τις «Ιστορίες Από Τη Θάλασσα» στο Τζεπέτο την Κυριακή 18 Μάη, στις 11.30.
Άνω των 3 χρονών.
Μουσική Αφήγηση: Δύο ιστορίες με φόντο τη θάλασσα, το μυστήρια πλάσματα της και τις μουσικές που μας ταξιδεύουν σε νησιά της χώρας μας.
Ύστερα θα γνωρίσουμε τα διάφορα όργανα που ακούστηκαν στην αφήγηση, αλλά και θα τα δοκιμάσουμε, τραγουδώντας και παίζοντας τραγούδια της παράστασης. Μικροί και μεγάλοι!
Θεατρικό Παιχνίδι : Δραματοποίηση της ιστορίας με το δελφίνι.
Ένα ταξίδι στη φουρτουνιασμένη θάλασσα και στον βυθό της με τον άνεμο να φυσομανάει.
Με ένα τεράστιο πανί γινόμαστε όλοι δελφίνια και γοργόνες, ψαράδες και ναυαγοί.
ΑΦΗΓΗΣΗ-ΜΟΥΣΙΚΗ-ΕΜΨΥΧΩΣΗ: Άλκης Πασχαλίδης
Διάρκεια: 1 ώρα κ 30 λεπτά
Στις 11.30 στον τεχνοχώρο Τζεπέτο (Πεζόδρομος Φορτέτζας)
28310 25527 – Ρέθυμνο

Ο Θοδωρής Φέρρης ζωντανά στο Ρέθυμνο
2025-05-17 23:30 | Κέντρο Μέγαρο, Γέφυρας Ζουρίδας, Ρέθυμνο, Ρεθύμνου, 74100, Ελλάδα
Ο Θοδωρής Φέρρης, στο Ρέθυμνο! Ο ταλαντούχος ερμηνευτής, για μια ξεχωριστή βραδιά, το Σάββατο 17 Μαΐου στο Κέντρο Μέγαρο!
Ώρα προσέλευσης από 22:00
Έναρξη προγράμματος 23:30
Γενική Είσοδος 50€ / άτομο (περιλαμβάνει φιάλη απλή, ανά 4 άτομα)
Τιμή special φιάλης : 220€ (ανά 4 άτομα)
Τιμή premium φιάλης : 240€ (ανά 4 άτομα)
Κρατήσεις & πληροφορίες για δεύτερες φιάλες & καταναλώσεις : 6989 499942
Διοργάνωση: ΕΝΩΣΗ ΑΣΤΥΝΟΜΙΚΩΝ ΡΕΘΥΜΝΟΥ

Ο Πέτρος Μαρούλης στo Κέντρο Μύθος
2025-05-17 22:00 - 23:30 | Κοσμικό Κέντρο Μύθος, Αδελιανός Κάμπος, Ρέθυμνο, Ρεθύμνου, Greece
Ο Πέτρος Μαρούλης σε μία κρητική βραδιά στο Κέντρο Μύθος.
Τηλ. Κρατήσεων 28310 71565.

Συναυλία κρητικής μουσικής από το Μουσικό Σύνολο Ιδιόρρυθμο
2025-05-17 21:00 | Ορθέ Μυλοποτάμου, Ορθέ Μυλοποτάμου, Ρεθύμνου, Ελλάδα
Το μουσικό σύνολο Ιδιόρρυθμο, υπό την καλλιτεχνική διεύθυνση και επιμέλεια του Αντώνη Λεοντίδη, παρουσιάζει τρεις μοναδικές παραστάσεις στην Κρήτη, στις 16, 17 και 18 Μαΐου 2025, με πρόγραμμα αφιερωμένο στις ιστορικές ηχογραφήσεις της κρητικής μουσικής των αρχών του 20ού αιώνα.
Από τους πρόποδες του Ψηλορείτη, στις Μαργαρίτες Μυλοποτάμου, όπου εδρεύει και δραστηριοποιείται το σύνολο στο πλαίσιο της ΑΜΚΕ Παραστατικές Τέχνες «Συν», το Ιδιόρρυθμο αντλεί έμπνευση από το μουσικό παρελθόν της Κρήτης και δημιουργεί μια σύγχρονη ερμηνεία του ήχου των παλιών ηχογραφήσεων προσαρμοσμένη σε ένα μουσικό σύνολο 25 επαγγελματιών και ερασιτεχνών μουσικών.

Μέσα από τη μελέτη, διασκευή, ενορχήστρωση και επανεκτέλεση ηχογραφήσεων των αρχών του 20ου αιώνα, μας θέτει το ερώτημα: Μπορεί αυτό το υλικό να συνεχίσει να συγκινεί και να λειτουργεί ως τέχνη σήμερα;
Το μουσικό πρόγραμμα διαρκεί 1 ώρα και 20 λεπτά και περιλαμβάνει διασκευές παραδοσιακών κομματιών που ηχογραφήθηκαν από τέσσερις εμβληματικούς μουσικούς: Μιχάλης Παπαδάκης (Πλακιανός) – Επαρχία Αποκορώνου, Νικόλαος Κατσουλάκης (Κουφιανός) – Επαρχία Κυδωνίας, Αντώνης Παπαδάκης (Καρεκλάς) – Επαρχία Ρεθύμνου, Νικόλαος Παπαδογιάννης – Επαρχία Μυλοποτάμου.
Η μουσική πέρα από ήχος είναι μνήμη, σχέση και κοινότητα. Το «Ιδιόρρυθμο» σάς προσκαλεί σε μια εμπειρία όπου το παλιό έρχεται σε διάλογο με το νέο. Με τη μουσική του επιχειρεί να θέσει ερωτήματα για την ανάγκη της συλλογικής προσέγγισης και της κοινής μας αναφοράς στην ιστορική συνέχεια.
Σάββατο 17 Μαΐου 2025 – ΡΕΘΥΜΝΟ 21:00 | Ορθές Μυλοποτάμου
Περισσότερες πληροφορίες και κρατήσεις μέσω της πλατφόρμας More.com https://www.more.com/gr-el/tickets/music/mousiko-synolo-idiorrythmo/maios-2025- kriti

Φεστιβάλ Αντίβαρο: «Ο Κύκλος με την Κιμωλία» από την Ομάδα «Αντίβαρο»
2025-05-17 21:00 | Θέατρο Αντίβαρο, Κριτοβουλίδου 15, Ρέθυμνο, Ρεθύμνου, 74100, Greece
Το έργο «Ο Κύκλος με την Κιμωλία» για δύο ακόμα παραστάσεις στο 10ο Φεστιβάλ Αντίβαρο.
Ο περίφημος μύθος της «Σολομώντειας λύσης» ζωντανεύει στο θέατρο της οδού Κριτοβουλίδου σε μια παράσταση όπου συμμετέχουν 17 ηθοποιοί: Άγγελος Αλογδιανάκης, Αντώνης Βαμιεδάκης, Νίκος Βαράκης, Μαρία Βασιλειάδου, Γιάννης Βιτώρος, Ξανθίπη Νικολάου, Ανθή Παπαδάκη, Χρήστος Παππάς, Μαρκέλλα Πετρογιαννάκη, Ειρήνη Ποιμενίδου, Ασπασία Ρομπόλα, Μανόλης Σηφογιωργάκης, Αφροδίτη Σιαφάκα, Θοδωρής Σπυριδάκης, Σάρα Τζορμπατζή, Μόρφω Τσαγκαράκη, Γιάννης Χατζηβασιλείου, Λεμονιά Χρυσανθίδου.

Η παράσταση είναι η δεύτερη παραγωγή του σωματείου Αντίβαρο που οργανώνει το ομώνυμο Φεστιβάλ και η μεγάλη συμμετοχή ηθοποιών στη σκηνή του σχετίζεται με τον εορτασμό των 10 χρόνων της διοργάνωσης. Από την άλλη βέβαια, απηχεί και τη φιλοσοφία της ομάδας που προσπαθεί να δώσει ευκαιρία έκφρασης σε οποιονδήποτε θέλει να δοκιμάσει τις δυνάμεις του, και μάλιστα χωρίς την παραμικρή οικονομική επιβάρυνση.
Τα σκηνικά και κοστούμια της παράστασης είναι της Κάλλης Καραδάκη, τα τραγούδια είναι γραμμένα από την Τίνα Τσιμπίδη, οι φωτισμοί είναι του Μιχάλη Ξηραδάκη, η σκηνοθεσία του Μανώλη Σειραγάκη.

Η παράσταση θα παιχτεί το Σάββατο 17 και την Κυριακή 18 Μαΐου στις 9μμ. Το εισιτήριο κοστίζει 10 Ευρώ (8 ευρώ μειωμένο) και το τηλέφωνο κρατήσεων είναι το 6988399325.

TEI Spasta Party 2025
2025-05-16 22:00 | Πανεπιστήμιο Κρήτης Ρέθυμνο, Πανεπιστήμιο Κρήτης, Ρέθυμνο, Ρεθύμνου, 74100, Greece
«Για να κλείσει όμορφα η χρονιά, σας περιμένουμε σε ένα δυνατό πάρτυ στου Γάλλου — ένα event που συνδυάζει όλα όσα ζήσαμε τον τελευταίο χρόνο!»
LINE UP:

SNO
COM.ODD.OR
TURBULACE
XYZ
LOST
BABIBIS

DNS
Παρασκευή 16/05 – Έναρξη 22:00
Πανεπιστημιούπολη Γάλλου – Ρέθυμνο
* Αν για οποιονδήποτε λόγο δεν αισθανθείτε καλά παρακαλούμε απευθυνθείτε στη μουσική ομάδα που θα βρίσκεται στο μπαρ.
* Υπενθυμίζουμε πως σεβόμαστε το χώρο του πάρτι και τους γύρω μας. Πετάμε σκουπίδια και αποτσίγαρα στις σακούλες και στους κάδους που θα βρίσκονται γύρω μας.
* Παραβατικές και εξουσιαστικές συμπεριφορές δε θα γίνουν αποδεκτές.
